Die wet is deur Moses. En die genade en die waarheid het deur Jesus Christus gekom. Is die wet dan nie waarheid nie? Natuurlik is dit. Die wet is immers self deur God aan Moses gegee. Dit is juis deur die wet dat ek kennis van die sonde verkry. Dit is wanneer ek na die wet van God luister en dit ondersoek dat ek besef hoe groot my ongeregtigheid voor Hom is. En hoe hard en opreg enige mens ook al probeer, is daar nie een van ons wat daarin sou slaag om onberispelik voor hierdie volmaakte wet van God te staan nie.
Die waarheid is dat daar maar net Een is wat nog hierdie aardbodem bewandel het wat onberispelik in God se oë is. En dit was Jesus Christus. Hy het die waarheid aan ons gebring. Hy het in waarheid die weg van God aan die mens geleer. Hy het geleer dat selfs wanneer die wette van God slaafs nagekom word, dit nutteloos is wanneer die liefde ontbreek.
Jesus Christus het juis met sy kosbare bloed die losprys vir ons siele betaal om ons los te koop uit die mag van sonde. “Want die sonde sal oor julle nie heers nie; want julle is nie onder die wet nie, maar onder die genade. Wat dan? Sal ons sonde doen, omdat ons nie onder die wet is nie maar onder die genade? Nee, stellig nie! Weet julle nie dat aan wie julle julself as diensknegte tot beskikking stel om hom gehoorsaam te wees, julle diensknegte is van hom aan wie julle gehoorsaam is nie –òf van die sonde tot die dood, òf van die gehoorsaamheid tot geregtigheid?” (Rom. 6:14-16). Die mens wat volhard in ‘n lewe van ongeregtigheid kies dus om die genade wat deur Jesus Christus gekom het te verwerp en om in slawerny van sonde te bly.